Návrh 
 
VYHLÁŠKA  
Ministerstva práce, sociálnych vecí a rodiny 
Slovenskej republiky 
 
z ... 2027, 
 
o európskom preukaze osoby so zdravotným postihnutím, európskom preukaze osoby so zdravotným postihnutím so sprievodcom a európskom parkovacom preukaze pre osoby so zdravotným postihnutím 
 
 
Ministerstvo práce, sociálnych vecí a rodiny Slovenskej republiky podľa § 17a zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. .../2027 Z. z. (ďalej len „zákon“) ustanovuje: 
 
§ 1 
 Vzor a náležitosti európskeho preukazu osoby so zdravotným postihnutím, európskeho preukazu osoby so zdravotným postihnutím so sprievodcom, európskeho parkovacieho preukazu pre osoby so zdravotným postihnutím 
 
Vzor a náležitosti 
a) európskeho preukazu osoby so zdravotným postihnutím (ďalej len „preukaz“) sú ustanovené v prílohe č. 1, 
b) európskeho preukazu osoby so zdravotným postihnutím so sprievodcom (ďalej len „preukaz so sprievodcom“) sú ustanovené v prílohe č. 2, 
c) európskeho parkovacieho preukazu pre osoby so zdravotným postihnutím (ďalej len „parkovací preukaz“) sú ustanovené v prílohe č. 3. 
  
Podrobnosti vyhotovovania preukazu, preukazu so sprievodcom a parkovacieho preukazu 
§ 2
 
(1)	Preukaz a preukaz so sprievodcom sa vyhotovuje vo fyzickej verzii, ktorú je možné doplniť digitálnym rovnopisom podľa § 3. 
 
(2)	Parkovací preukaz sa vyhotovuje vo fyzickej verzii. 
 
(3)	Snímanie podoby tváre sa na účely vyhotovenia preukazu podľa § 16 ods. 1 zákona a preukazu so sprievodcom podľa § 16 ods. 2 zákona vykonáva na príslušnom úrade práce, sociálnych vecí a rodiny. Ak sa fyzická osoba, ktorej má byť vyhotovený preukaz alebo preukaz so sprievodcom podľa prvej vety, nemôže z dôvodu funkčných dôsledkov zdravotného stavu osobne dostaviť na príslušný úrad práce, sociálnych vecí a rodiny, nasnímanie podoby tváre sa zabezpečí iným vhodným spôsobom. 
 
§ 3 
Digitálny rovnopis 
 
(1)	Držiteľ preukazu alebo preukazu so sprievodcom si môže vytvoriť digitálny rovnopis svojho preukazu prostredníctvom mobilnej aplikácie v správe Ministerstva vnútra Slovenskej republiky. 
 
(2)	Údaje uvedené v digitálnom preukaze alebo v digitálnom preukaze so sprievodcom možno overiť len prostredníctvom overovacej mobilnej aplikácie v správe Ministerstva vnútra Slovenskej republiky alebo inej informačnej technológie overovania schválenej Ministerstvom vnútra Slovenskej republiky. 
 
(3)	Predloženie digitálneho preukazu alebo digitálneho preukazu so sprievodcom osobe, ktorá má k dispozícii overovaciu mobilnú aplikáciu alebo inú informačnú technológiu overovania podľa odseku 2 a sú u nich splnené technické podmienky ich používania, má rovnaké účinky ako predloženie preukazu alebo preukazu so sprievodcom. 
 
§ 4 
 
Touto vyhláškou sa preberajú právne záväzné akty Európskej únie uvedené v prílohe č. 4. 
 
§ 5 
Účinnosť 
 
Táto vyhláška nadobúda účinnosť 5. júna 2028. 
 



Príloha č. 1 
k vyhláške č. ..../2027 Z. z. 
 
Vzor a náležitosti preukazu 
 
Predná strana preukazu: 

Zadná strana preukazu: 
 
[image: ] 
 
[bookmark: _GoBack]Náležitosti preukazu: 
 
I. Preukaz je vyhotovený ako polykarbonátová karta a zodpovedá formátu ID-1 stanovenému normou ISO/IEC 7810. 

II. Preukaz je tmavomodrej a svetlomodrej farby.  Medzi farbami popredia a pozadia musí byť dostatočný kontrast. 

III. Predná strana preukazu obsahuje: 
a) slová „European disability card“ uvedené v anglickom jazyku, 
b) slová „Európsky preukaz osoby so zdravotným postihnutím“ uvedené v slovenskom jazyku, 
c) slová „European disability card“ uvedené v Braillovom písme v rozmeroch podľa marburskej špecifikácie, 
d) meno držiteľa preukazu, 
e) priezvisko držiteľa preukazu, 
f) dátum narodenia držiteľa preukazu vo formáte deň, mesiac a rok, 
g) sériové číslo preukazu, 
h) dátum vydania preukazu vo formáte deň, mesiac a rok, 
i) dátum skončenia platnosti preukazu vo formáte deň, mesiac a rok, 
j) fotografiu držiteľa preukazu, 
k) kód Slovenskej republiky vyjadrený písmenami „SK“ obkolesený prstencom dvanástich hviezdičiek symbolizujúcich Európsku úniu, 
l) hologram, 
m) ochranné prvky. 
 
IV. Zadná strana preukazu obsahuje: 
a) QR kód, 
b) záznamy, v ktorých sa pri fyzickej osobe s ťažkým zdravotným postihnutím s praktickou slepotou alebo úplnou slepotou uvedú slová „nevidiaci – blind“ a pri nepočujúcej fyzickej osobe s ťažkým zdravotným postihnutím sa uvedú slová „nepočujúci – deaf“. 
 
 




Príloha č. 2 
k vyhláške č. .../2027 Z. z. 
 
Vzor a náležitosti preukazu so sprievodcom 
 
Predná strana preukazu so sprievodcom: 

Zadná strana preukazu so sprievodcom: 
[image: ]

 
 Náležitosti preukazu so sprievodcom: 
 
I. Preukaz so sprievodcom je vyhotovený ako polykarbonátová karta a zodpovedá formátu ID-1 stanovenému normou ISO/IEC 7810.  

II. Preukaz so sprievodcom je tmavomodrej a svetlomodrej farby. Medzi farbami popredia a pozadia musí byť dostatočný kontrast. 

III. Predná strana preukazu so sprievodcom obsahuje: 
a) slová „European disability card“ uvedené v anglickom jazyku, 
b) slová „Európsky preukaz osoby so zdravotným postihnutím“ uvedené v slovenskom jazyku, 
c) slová „European disability card“ uvedené v Braillovom písme v rozmeroch podľa marburskej špecifikácie, 
d) meno držiteľa preukazu so sprievodcom, 
e) priezvisko držiteľa preukazu so sprievodcom, 
f) dátum narodenia držiteľa preukazu so sprievodcom vo formáte deň, mesiac a rok, 
g) sériové číslo preukazu so sprievodcom, 
h) dátum vyhotovenia preukazu so sprievodcom vo formáte deň, mesiac a rok, 
i) dátumu skončenia platnosti preukazu so sprievodcom vo formáte deň, mesiac a rok, 
j) fotografiu držiteľa preukazu so sprievodcom, 
k) kód Slovenskej republiky vyjadrený písmenami „SK“ obkolesený prstencom dvanástich hviezdičiek symbolizujúcich Európsku úniu, 
l) hologram, 
m) ochranné prvky, 
n) písmeno „A“ vytlačené aj v Braillovom písme. 
 
IV. Zadná strana preukazu so sprievodcom obsahuje: 
a) QR kód, 
b) záznamy, v ktorých sa pri fyzickej osobe s ťažkým zdravotným postihnutím s praktickou slepotou alebo úplnou slepotou uvedú slová „nevidiaci – blind“ a pri nepočujúcej fyzickej osobe s ťažkým zdravotným postihnutím sa uvedú slová „nepočujúci – deaf“. 


 
Príloha č. 3 
k vyhláške č. .../2027 Z. z. 
 
Vzor a náležitosti parkovacieho preukazu 
 
Predná strana parkovacieho preukazu: 

Zadná strana parkovacieho preukazu: 

Náležitosti parkovacieho preukazu: 
 
I. Parkovací preukaz má rozmery 106 mm na výšku a 148 mm na šírku. 

II. Parkovací preukaz je tmavomodrej a žltej farby.

III. Parkovací preukaz sa na prednej strane a zadnej strane zvislo rozdeľuje na dve časti 
a) ľavá časť prednej strany je žltej farby a obsahuje 
1. tmavomodrý symbol užívateľa vozíka na žltom pozadí, 
2. dátum vydania parkovacieho preukazu vo formáte deň, mesiac a rok, 
3. dátum skončenia platnosti parkovacieho preukazu vo formáte deň, mesiac a rok, 
4. sériové číslo parkovacieho preukazu, 
5. názov príslušného orgánu, ktorý parkovací preukaz vyhotovil, 
b) pravá časť prednej strany je tmavomodrej farby a obsahuje 
1. slová „EUROPEAN PARKING CARD FOR PERSONS WITH DISABILITIES“ zvýraznené veľkým typom písma a uvedené v anglickom jazyku, 
2. slová „EURÓPSKY PARKOVACÍ PREUKAZ PRE OSOBY SO ZDRAVOTNÝM POSTIHNUTÍM“ zvýraznené veľkým typom písma a uvedené v slovenskom jazyku, 
3. slová „European parking card for persons with disabilities“ uvedené v Braillovom písme v rozmeroch podľa marburskej špecifikácie, 
4. kód Slovenskej republiky vyjadrený písmenami „SK“ obkolesený prstencom dvanástich hviezdičiek žltej farby symbolizujúcich Európsku úniu, 
5. QR kód, 
6. ochranné prvky, 
c) ľavá časť zadnej strany je žltej farby a obsahuje 
1. priezvisko držiteľa parkovacieho preukazu, 
2. meno držiteľa parkovacieho preukazu, 
3. dátum narodenia držiteľa parkovacieho preukazu vo formáte deň, mesiac a rok, 
d) pravá zadná časť obsahuje 
1. slová „This card entitles the holder to local parking conditions and facilities reserved for persons with disabilities available in the Member State concerned“ v anglickom jazyku, 
2. slová „Tento preukaz oprávňuje držiteľa k využívaniu parkovacích miest vyhradených pre fyzické osoby s ťažkým zdravotným postihnutím a parkovacích výhod a zvýhodneného zaobchádzania, ktoré sú k dispozícii v príslušnom členskom štáte“ v slovenskom jazyku, 
3. slová „When in use, the card is to be displayed at the front of the vehicle in such a way that the front of the card is clearly visible for checking purposes“ v anglickom jazyku, 
4. slová „Preukaz je potrebné umiestniť v prednej časti vozidla tak, aby bola predná časť preukazu jasne viditeľná na účely kontroly“ v slovenskom jazyku, 
5. Záznamy. 
 
 



Príloha č. 4 
k vyhláške č. .../2027 Z. z. 
 
Zoznam preberaných právne záväzných aktov Európskej únie 
 
1. Smernica Európskeho parlamentu a Rady EÚ 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím (Ú. v. EÚ L, 2024/2841, 14. 11. 2024). 
2. Smernica Európskeho parlamentu a Rady EÚ 2024/2842 z 23. októbra 2024, ktorou sa smernica (EÚ) 2024/2841 rozširuje na štátnych príslušníkov tretích krajín s oprávneným pobytom v členskom štáte (Ú. v. EÚ L, 2024/2842, 14. 11. 2024). 

